**១**

**ដំណឹងជ្រើសរើសសិក្ខាកាម**

**ចូលរួមសិក្ខាសាលាស្តីពី «ការសរសេរដំឡើងស្នាដៃរបាំ» នៃគម្រោងចតុ**

**ព័ត៌មានទូទៅអំពីសិក្ខាសាលាសរសេរដំឡើងស្នាដៃរបាំនៃគម្រោង«ចតុ»**

សិក្ខាសាលានេះជាផ្នែកមួយនៃគម្រោងចតុដែលផ្តល់មូលនិធិដោយវិទ្យាស្ថានបារាំងនៅកម្ពុជា ដើម្បីលើកស្ទួយឧស្សាហកម្មច្នៃប្រតិដ្ឋនិងវប្បធម៌នៅកម្ពុជា។ ដោយផ្ដោតជាពិសេសលើការសរសេរ គម្រោងនេះមានគោលបំណងផ្ដល់ឱកាសដល់អ្នកមានទេពកោសល្យជាជនជាតិកម្ពុជាដែលទើបប្រឡូកនៅក្នុងវិស័យ៤ (ភាពយន្ត សៀវភៅ របាំនិងតន្ត្រី) ដោយសហការជាដៃគូជាមួយផលិតកម្មភាពយន្ត

Anti-Archive, អង្គការស៊ីប៉ា , អង្គការសិល្បៈខ្មែរអមតៈ និងផលិតកម្មកងចក្រ។

សិក្ខាសាលានេះបែងចែកជាពីរវគ្គ ៖ Masterclass សម្រាប់អ្នកសរសេរដំឡើងរបាំរៀមច្បង (ថ្ងៃ១០-១៦ កុម្ភៈ ២០២៥) និងការបណ្ដុះបណ្ដាលអ្នកសរសេរដំឡើងរបាំវ័យក្មេង (ថ្ងៃ២១-២៣ និងថ្ងៃ២៨-៣០ មីនា ២០២៥)។គោលបំណងសំខាន់នៃការបណ្ដុះបណ្ដាលអ្នកសរសេរដំឡើងរបាំវ័យក្មេងនេះគឺដើម្បីចាក់គ្រឹះមូលដ្ឋានក្នុងការសរសេរដំឡើងស្នាដៃរបាំនិងផ្ដល់ឱកាសឱ្យអ្នកសរសេរដំឡើងស្នាដៃរបាំវ័យក្មេងបានអនុវត្តផ្ទាល់តែម្ដង។ សិក្ខាកាមដែលត្រូវបានជ្រើសរើសក៏ទទួលបានប្រាក់ឧបត្ថម្ភសម្រាប់ការចំណាយពេលវេលានិងការចូលរួមរបស់ពួកគេផងដែរ។

កម្មវិធីនឹងផ្ដល់ឱកាសដល់អ្នកសរសេរដំឡើងស្នាដៃរបាំវ័យក្មេង/អ្នកទើបចូលប្រឡូកក្នុងវិស័យនេះចំនួន១២រូប ដើម្បីចូលរួមការបណ្ដុះបណ្ដាលដ៏តឹ​ងរ៉ឹងដែលមានរយៈពេល៣៦ម៉ោង ដឹក​នាំ​ដោយ​គ្រូ​របាំសហសម័យជនជាតិបារាំងដ៏ល្បីម្នាក់ គឺលោកស្រី អែមម៉ានុយអែល ភួន ([Emmanuèle Phuon](https://emmanuele-phuon.com/index.php/biography/))។

**សិក្ខាសាលាចែកចេញជាបីដំណាក់កាលសំខាន់ៗ៖**

* ដំណាក់កាលទី១ - ការបណ្ដុះបណ្ដាល ៖ សិក្ខាកាមនឹងចូលរួម​ការបណ្ដុះបណ្ដាលពីថ្ងៃ២១-២៣ និងពីថ្ងៃ២៨-៣០ មីនា ២០២៥ ដែលផ្ដោតលើមូលដ្ឋានគ្រឹះនៃការសរសេរដំឡើងស្នាដៃរបាំ។ ការបណ្ដុះបណ្ដាលនេះរួមមានទាំងសកម្មភាពនៅក្នុងថ្នាក់ ការដាក់ការងារឱ្យអាន និងការឱ្យមើលវីដេអូនៅមុននិងអំឡុងពេលនៃការបណ្ដុះបណ្ដាល។ ការបណ្ដុះបណ្ដាលនឹងធ្វើឡើងជាភាសាអង់គ្លេស និងមានបកប្រែជាភាសាខ្មែរ។
* ដំណាក់កាលទី២ - ការបង្ហាញគម្រោង ៖ ក្រោយការបណ្ដុះបណ្ដាល សិក្ខាកាមនឹងមានឱកាសទទួលបានការណែនាំដ៏មានន័យលើស្នាដៃដំឡើងរបាំរបស់ពួកគេ។ នៅថ្ងៃទី៣០ ខែមេសា ឆ្នាំ២០២៥ ក្រុមគណៈកម្មការជំនាញថ្នាក់ជាតិនិងថ្នាក់តំបន់នឹងផ្ដល់មតិយោបល់ផ្សេងៗនៅពេលសិក្ខាកាមឡើងបង្ហាញគម្រោងរៀងៗខ្លួន។ ផ្អែកលើការផ្ដល់មតិយោបល់របស់គណៈកម្មការ អ្នកសរសេរដំឡើងស្នាដៃរបាំវ័យក្មេងរហូតដល់៥រូប​​នឹងត្រូវជ្រើសរើស​និងទទួលបានកញ្ចប់ថវិកា ដើម្បីនាំយកស្នាដៃខ្នាតខ្លីទាំងនេះទៅដំណើរការផលិតចេញជាស្នាដៃសិល្បៈពេញលេញ។
* ដំណាក់កាលទី៣ - ការសម្ដែង ៖ សិក្ខាកាមដែលទទួលបានថវិកាដើម្បីដំណើរការផលិតស្នាដៃ នឹងបង្ហាញស្នាដៃ​របស់ពួកគេ​ជាសាធារណៈនៅថ្ងៃទី ០៣ និងទី ០៤ ខែតុលា ឆ្នាំ២០២៥។

**លក្ខខណ្ឌនៃការជ្រើសរើសបេក្ខជនសម្រាប់សិក្ខាសាលា**

បេក្ខជនអាចដាក់ពាក្យក្នុងនាមខ្លួនឯងផ្ទាល់ឬក្នុងនាមស្ថាប័នដែលខ្លួនធ្វើការ។

បេក្ខជនត្រូវ ៖

* មានបទពិសោធន៍ផ្នែករបាំបុរាណនិងរបាំសហសម័យរយៈពេល៣ឆ្នាំ ពោលគឺស្ថិតក្នុងដំណាក់កាលដំបូងនៃអាជីពជាអ្នកសរសេរដំឡើងរបាំ។
* ធ្លាប់ចូលរួមការផលិតរបាំ​ឬគម្រោងសរសេរដំឡើងស្នាដៃរបាំយ៉ាងហោចណាស់១លើក អាចក្នុងនាមជាអ្នកបង្កើតស្នាដៃ អ្នកសហការបង្កើតស្នាដៃ ឬក៏ជាអ្នកសម្ដែង។
* មានចិត្តបើកទូលាយរៀនអ្វីថ្មីៗ ដូចជាបច្ចេកទេសឬវិធីសាស្ត្រ។
* ផ្ញើការពិពណ៌នាខ្លីៗអំពីគ្រោងគំនិតស្នាដៃ (concept) ឬស្នាដៃមុន(ៗ)ដែលបង្ហាញទស្សនៈសិល្បៈរបស់ខ្លួន។
* អាចចូលរួមគ្រប់វគ្គ និងធ្វើកិច្ចការដែលគ្រូដាក់ឱ្យតាមការកំណត់ដូចបានរៀបរាប់ខាងលើ។
* ជនជាតិខ្មែរឬកាន់លិខិតឆ្លងដែនខ្មែរ។
* រស់នៅប្រទេសកម្ពុជាក្នុងអំឡុងពេលគម្រោង។

*កំណត់សម្គាល់ ៖ បេក្ខជនមកពីទីជនបទ តាមបណ្ដាខេត្តនានា ឬសហគមន៍ជនជាតិភាគតិចត្រូវបា*

*នលើកទឹកចិត្ត។ ចំណាយលើការធ្វើដំណើរនិងការស្នាក់នៅ​នឹងត្រូវឧបត្ថម្ភទាំងស្រុងឬមួយផ្នែក​ យោងតាមស្ថានភាពរបស់បេក្ខជន។*

**ការដាក់ពាក្យ**

ផុតកំណត់ឈប់ទទួលពាក្យនៅថ្ងៃទី**២៥ ខែកុម្ភៈ ឆ្នាំ២០២៥**។

បេក្ខជនអាចដាក់សំណុំឯកសារនៅទីស្នាក់ការរបស់អង្គការសិល្បៈខ្មែរអមតៈ (ផ្ទះលេខ១៣E ផ្លូវ៨៣០ សង្កាត់ទន្លេបាសាក់ ខណ្ឌចំការមន ភ្នំពេញ) ឬតាមរយៈអ៊ីមែល ៖ [tola@cambodianlivingarts.org](mailto:tola@cambodianlivingarts.org)

ឯកសារដែលត្រូវដាក់ ៖

* ទម្រង់បែបបទបេក្ខភាពដែលបំពេញរួច
* ប្រវត្តិរូប ដោយសង្ខេបពីប្រវត្តិសិក្សានិងប្រវត្តិការងារដែលពាក់ព័ន្ធ

ការដាក់ពាក្យអាចបំពេញជាភាសាខ្មែរឬអង់គ្លេស ទៅតាមអារម្មណ៍ដែលអ្នកងាយស្រួលក្នុងការពន្យល់។

បន្ថែមពីលើការសរសេរបំពេញទម្រង់បែបបទបេក្ខជនអាចនឹងត្រូវដាក់ជាវីដេអូឬជាសំឡេងសម្រាប់សំណួរខ្លះឬគ្រប់សំណួរ។ចំពោះវីដេអូគឺមិនត្រូវលើសពី១០នាទីហើយបេក្ខជនត្រូវប្រាកដខ្លួនឯងថាបានលើកឡើងគ្រប់ចំណុចដែលពាក់ព័ន្ធ។

**ដំណើរការជ្រើសរើស**

ការជ្រើសរើសនឹងត្រូវធ្វើឡើងដោយគណៈកម្មការឯករាជ្យមួយក្រុម។ បេក្ខភាពដែលជាប់ឈ្មោះនឹងទទួលបានដំណឹងនៅថ្ងៃទី៣ ខែមីនា ឆ្នាំ២០២៥។

បេក្ខភាពដែលមិនត្រូវបានជ្រើសរើសនឹងទទួលបានដំណឹងនៅថ្ងៃទី៥ ខែមីនា ឆ្នាំ២០២៥។ បេក្ខជនក៏នឹងទទួលបានមតិណែនាំផងដែរ។ បើមានចម្ងល់ផ្សេងៗ សូមទាក់ទង ៖ tola@cambodianlivingarts.org ឬ តេឡេក្រាម +៨៥៥ ៧៧ ៥៥ ៨៥ ៤៥។

កម្មវិធីនេះអាចដំណើរការទៅបានដោយសារការឧបត្ថម្ភគាំទ្រពីវិទ្យាស្ថានបារាំងនៅកម្ពុជា។